କରୋନା ବିରୋଧରେ ଆମେରିକାର ବଡ ପଦକ୍ଷେପ, ଆଉ କିଛି ସମୟରେ ଜରୁରୀ କାଳୀନ ଘୋଷଣା କରିବେ ଟ୍ରମ୍ପ ! - Prameya News7\nକରୋନା ବିରୋଧରେ ଆମେରିକାର ବଡ ପଦକ୍ଷେପ, ଆଉ କିଛି ସମୟରେ ଜରୁରୀ କାଳୀନ ଘୋଷଣା କରିବେ ଟ୍ରମ୍ପ !\nଓ୍ବାଶିଂଟନ ୧୩।୦୩ଃ ଚୀନର ଉହାନ ସହରରୁ ବ୍ୟାପିଥିବା କରୋନା ଭୂତାଣୁ ବିଶ୍ବ ମହାମାରୀର ରୂପ ନେଇ ସାରିଛି। ଆମେରିକା ଓ ଭାରତ ସମେତ ଦୁନିଆର ୧୧୮ରୁ ଅଧିକ ଦେଶରେ କରୋନା ବ୍ୟାପି ସାରିଛି। ଏବେ କରୋନାର ମୁକାବିଲା ଲାଗି ଆମେରିକା ରାଷ୍ଟ୍ରପତି ଜାତୀୟ ଜରୁରୀକାଳୀନ ଘୋଷଣା କରିବାକୁ ପ୍ରସ୍ତୁତି କରୁଛନ୍ତି। କୁହାଯାଉଛି ଯେ, ଆମେରିକା ରାଷ୍ଟ୍ରପତି ଡୋନାଲ୍ଡ ଟ୍ରମ୍ପ କରୋନା ଭୂତାଣୁର ବିପଦକୁ ଦୃଷ୍ଟିରେ ରଖି ଜାତୀୟ ଜରୁରୀକାଳୀନ ଘୋଷଣା କରି ପାରନ୍ତି।\nଭାରତୀୟ ସମୟ ଅନୁସାରେ ଆଜି ରାତି ୧୨ଟା ୩୦ରେ ଆମେରିକା ରାଷ୍ଟ୍ରପତି ଡୋନାଲ୍ଡ ଟ୍ରମ୍ପ କରୋନା ଭୂତାଣୁକୁ ନେଇ ସାମ୍ବାଦିକ ସମ୍ମିଳନୀ କରିବେ। କୁହାଯାଉଛି ଯେ, ଏହି ସମୟରେ ଟ୍ରମ୍ପ ଆମେରିକାରେ ଜରୁରୀକାଳୀନ ଘୋଷଣା କରିବେ।\nଉଲ୍ଲେଖଯୋଗ୍ୟ, ସମଗ୍ର ଦୁନିଆରେ ଆକ୍ରାନ୍ତଙ୍କ ସଂଖ୍ୟା ଏକ ଲକ୍ଷ ୩୮ ହଜାର ୧୪୩ରୁ ଅଧିକ ହୋଇ ସାରିଛି। କରୋନାରେ ଅଦ୍ୟାବଧି ୫୦୮୦ ଜଣଙ୍କ ମୃତ୍ୟୁ ଘଟି ସାରିଛି ଏବଂ ୭୦ ହଜାରରୁ ଅଧିକ ଲୋକ ସୁସ୍ଥ ହୋଇ ସାରିଛନ୍ତି। ଚୀନ ପରେ କରୋନା ଭୂତାଣୁରେ ସର୍ବାଧିକ ସଂକ୍ରମିତ ମାମଲା ୟୁରୋପରେ ଦେଖିବାକୁ ମିଳିଛି। ବିଶ୍ବ ସ୍ବାସ୍ଥ୍ୟ ସଂଗଠନର ନିର୍ଦ୍ଦେଶକ ଜେନେରାଲ କହିଛନ୍ତି ଯେ, ୟୁରୋପ କରୋନା ଭୂତାଣୁର କେନ୍ଦ୍ରରେ ପରିଣତ ହୋଇଛି।\nଦିଲ୍ଲୀରେ କରୋନା ଭୂତାଣୁର ୬ ମାମଲା, ହରିୟାଣାରେ ୧୭, କେରଳରେ ୨୨, ରାଜସ୍ଥାନରେ ୩, ତେଲଙ୍ଗାନାରେ ୧, ଉତ୍ତର ପ୍ରଦେଶରେ ୧୧, ଲଦାଖରେ ୩, ତାମିଲନାଡୁରେ ଏକ, ଜାମ୍ମୁ-କାଶ୍ମୀରରେ ୨ ମାମଲା, ପଞ୍ଜାବରେ ଏକ ମାମଲା, କର୍ଣ୍ଣାଟକରେ ୭, ଆନ୍ଧ୍ର ପ୍ରଦେଶର ଏକ ମାମଲା ଓ ମହାରାଷ୍ଟ୍ରରେ ୧୭ ମାମଲା ସାମ୍ନାକୁ ଆସିଛି।
